नागपुर के एक निजी अस्पताल में आग लगने से 4 लोगों की मौत, पीएम मोदी ने जताया दुख
महाराष्ट्र के नागपुर में शुक्रवार रात एक निजी अस्पताल में आग लग जाने से चार लोगों की मौत हो गयी तथा कुछ अन्य लोग घायल हो गए। एक अधिकारी ने इस बारे में बताया।
नागपुर। महाराष्ट्र के नागपुर में शुक्रवार रात एक निजी अस्पताल में आग लग जाने से चार लोगों की मौत हो गयी तथा कुछ अन्य लोग घायल हो गए। एक अधिकारी ने इस बारे में बताया। उन्होंने बताया कि शहर के वाडी इलाके में एक अस्पताल में रात आठ बजकर 10 मिनट पर आग लग गयी। नागपुर के निजी अस्पताल में आग लगने की घटना पर प्रधानमंत्री नरेंद्र मोदी ने भी दुख व्यक्त किया है। पीएम मोदी ने कहा कि नागपुर के अस्पताल में लगी आग से दुखी हूं। साथ ही पीएम मोदी ने घायलों के जल्द से जल्द ठीक होने की प्रार्थना की है। नागपुर नगर निगम (एनएमसी) के प्रमुख अग्निशमन अधिकारी राजेंद्र उचके ने बताया, ‘‘अस्पताल की दूसरी मंजिल पर स्थित आईसीयू के एसी यूनिट से आग की शुरुआत हुई। दूसरी मंजिल तक ही आग सीमित रही और आगे नहीं फैल पायी।’’उन्होंने बताया कि यह गैर कोविड अस्पताल है। उन्होंने बताया कि घटना में चार लोगों की मौत हो गयी तथा कुछ अन्य लोग घायल हो गए। आग पर काबू पाने के लिए दमकल के कई वाहनों को घटनास्थल पर भेजा गया। उचके ने बताया, ‘‘जिस समय आग लगी उस वक्त दूसरी मंजिल पर 10 मरीज थे। आग लगने के बाद छह मरीज खुद ही बाहर निकल गए जबकि चार मरीजों को दमकलकर्मियों ने बचाया।’’